SKRIFTLIG FORESPØRGSEL E-0518/00

af Hiltrud Breyer (Verts/ALE) til Kommissionen

(28. februar 2000)

Om: Undersøgelse af projekters indvirkning på miljøet og artsbeskyttelse

Byrådet i Leverkusen har billiget den beslutning, der er vedlagt som bilag til B-plan nr. 143/III Hornpottweg og pålagt forvaltningen at undersøge eventuelle planlægningsvarianter med henblik på det planlagte industriområdes inddragelse.

Området er kendt på grund af sin betydning for fugletrækket, som stødpudezone for det tilgrænsende naturreservat i Kølns byområde og hører til de stærkt truede biotyper som lyng, tørgræsområde og indlandsklitter.

En stor del af de arter, der er relevante for NRW i henhold til EF's direktiv om beskyttelse af vilde fugle (79/409/EØF(1)) samt de i NRW regelmæssigt forekommende trækfuglearter i henhold til artikel 4, stk. 2, i EF's direktiv om beskyttelse af vilde fugle, for hvilke beskyttelsesforanstaltninger er nødvendige, forekommer her eller benytter området som gennemflyvningssted. Ansøgninger fra Arbeitskreis Biotopvernetzung der BUND-Gruppen Köln, Leverkusen og des Rheinisch-Bergischen Kreises om at udpege området som naturreservat blev ikke imødekommet.

Den undersøgelse af projektets indvirkning på miljøet, som blev gennemført inden for rammerne af opstillingsbeslutningen, nåede på flere punkter til den vurdering, at projektet ikke bør gennemføres.

1. Er Kommissionen af den opfattelse, at VVM svarer til de nye EU-retningslinier?

2. Deler Kommissionen den opfattelse, at direktivet om beskyttelse af vilde fugle og beskyttelse af området som gennemflyvningssted bør have stor prioritering?

3. Er Kommissionen ikke også af den opfattelse, at de ansvarlige myndigheder ikke bare kan sætte sig ud over den entydigt negative VVM-undersøgelse?

4. Er Kommissionen enig i, at der bør tages særligt hensyn til natur- og artsbeskyttelse, navnlig i tætbebyggede områder?

(1) EFT L 103 af 25.4.1979, s. 1.

Svar afgivet på Kommissionens vegne af Margot Wallström

(11. april 2000)

Kommissionen er enig i, at Rådets direktiv 79/409/EØF af 2. april 1979 om beskyttelse af vilde fugle(1) (fugledirektivet) spiller en vigtig rolle i de enkelte medlemsstater og skal overholdes af alle de berørte myndigheder. Kommissionen har derfor indledt en række overtrædelsesprocedurer vedrørende gennemførelsen af projekter i særligt beskyttede områder, ud over de generelle overtrædelsesprocedurer mod Tyskland for manglende udpegelse af et tilstrækkeligt antal særligt beskyttede områder. Det er også Kommissionens mening, at beskyttelse af natur og vilde dyr og planter har særlig stor betydning i byområder.

Litteraturen om vigtige fugleområder i Europa viser imidlertid, at der ikke er nogen lokalitet af europæisk betydning i Leverkusen (Kommissionen har ikke kendskab til, at det pågældende område skulle være angivet som værende af national eller regional betydning). I tråd med nærhedsprincippet mener Kommissionen derfor, at det af det ærede medlem nævnte tilfælde henhører under Tysklands kompetence.

Hvad angår områder af lokal betydning, selv områder, der huser arter fra fugledirektivet eller naturryper optaget i Rådets direktiv 92/43/EØF af 21. maj 1992 om bevaring af naturtyper og vilde dyr og planter (habitat-direktivet)(2), bør det ærede medlem selv henvende sig til de tyske myndigheder.

Nærhedsprincippet er også relevant for, hvordan resultaterne af konsekvensvurderingen af områdets betydning for fugle skal behandles. I artikel 8 i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (VVM-direktivet)(3) hedder det, at de i henhold til artikel 5, 6 og 7 indhentede oplysninger skal tages i betragtning i forbindelse med godkendelsesproceduren. Et negativt udfald af VVM-undersøgelsen indebærer imidlertid ikke nødvendigvis, at det pågældende projekt afvises.

Den fremlagte dokumentation vedrørende Leverkusen-byrådets godkendelsesprocedure for B-plan nr. 143/III Hornpottweg beviser ikke, at der er tale om en overtrædelse af VVM-direktivet. I henhold til godkendelsen er der udført en omfattende vurdering af alle de forskellige virkninger af byggeplanen. Det er ikke på grundlag af det fremlagte dokumentationsmateriale muligt at vurdere, i hvilken grad der er taget hensyn til VVM i godkendelsesproceduren og hvorvidt der er foretaget høringer af offentligheden.

(1) EFT L 103 af 25.4.1979.

(2) EFT L 206 af 22.7.1992.

(3) EFT L 175 af 5.7.1985.